b'\n_START_ARTICLE_\nVinonait\n_START_PARAGRAPH_\nVinonait je vrsta meteorita iz skupine preprostih ahondritov (kamnitih meteoritov)._NEWLINE__NEWLINE_Vinonaiti imajo ime po meteoritu Winona, ki so ga na\xc5\xa1li 1928 v bli\xc5\xbeini ru\xc5\xa1evin predzgodovinskega kraja Elden Pueblo v Arizoni. Najdi\xc5\xa1\xc4\x8de je okoli 56 km zahodnoseverozahodno od znanega kraterja Barringer. Najdba meteorita je bila zelo nenavadna. Na podro\xc4\x8dju najdbe meteorita so od pribli\xc5\xbeno leta 1070 do 1275 \xc5\xbeiveli prebivalci, ki so jih imenovali Sinagua. Pozneje so izginili. Leta 1928 so arheologi prou\xc4\x8devali to podro\xc4\x8dje in so pri izkopavanju na\xc5\xa1li meteorit v kamnitem grobu. Grob je bil popolnoma podoben grobovom z ljudmi, kar ka\xc5\xbee, da so prebivalci imeli meteorit za nekaj svetega. Meteorit je tako le\xc5\xbeal v grobu okoli 700 let. Ko so ga izkopali, je hitro razpadel na manj\xc5\xa1e kose._NEWLINE_Podobnost v mineralo\xc5\xa1ki zgradbi in izotopski sestavi kisika ka\xc5\xbee na to, da imajo vinonaiti skupno star\xc5\xa1evsko telo s kovinskimi meteoriti skupine IAB \xc5\xbeelezovih meteoritov. Asteroid, ki bi naj bil star\xc5\xa1evsko telo, je bil \xc5\xbee delno diferenciran (razslojen). Verjetno je pripadal asteroidom tipa E. Do sedaj \xc5\xa1e niso na\xc5\xa1li primernega asteroida, ki bi lahko bil izvor vinonaitov._NEWLINE__NEWLINE_Vinonaiti so sestavljeni iz drobno zrnatega piroksena, olivina in troilita.'